На основу члана 43. став 1. тачка 5. Закона о запошљавању и осигурању за случај незапослености („Сл. гласник РС“, бр. 36/09 и 88/10), члана 70. Правилника о начину и критеријумима за спровођење мера активне политике запошљавања („Сл. гласник РС“, бр.12/12 и 20/13) а у складу са Локалним акционим планом запошљавања општине Осечина бр. 060-18/2015

**ОПШТИНСКА УПРАВА ОСЕЧИНА**

**ЈАВНИ ПОЗИВ**

**ЗА РЕАЛИЗАЦИЈУ ПРОГРАМА СТРУЧНА ПРАКСА У 2015. ГОДИНИ**

**I ОСНОВНЕ ИНФОРМАЦИЈЕ**

Програм стручне праксе намењен је незапосленим лицима која се први пут стручно оспособљавају за занимање за која су стекла одређену врсту и степен стручне спреме или која су се стручно оспособљавала краће од времена потребног за полагање приправничког/стручног испита, а ради стицања услова за полагање приправничког/стручног испита, у складу са законом или општим актом послодавца, **без заснивања радног односа.**

Програм стручне праксе траје у складу са законом, а најдуже 12 месеци, односно у складу са актом о организацији и систематизацији послова код послодавца, и то:

* + до 12 месеци за приправнике са 180 или 240 ЕСПБ бодова

Лице које се стручно оспособљавало краће од времена потребног за полагање приправничког/стручног испита, у програм се укључује **за преостали период** потребан за стицање услова за полагање приправничког/стручног испита.

Јавни позив је отворен од дана објављивања на сајту општине Осечина [www.osecina.com](http://www.osecina.com) огласној табли Општинске управе Осечина и огласној табли Националне службе за запошљавање до утрошка расположивих средстава издвојених за ову намену.

**II НАМЕНА И ВИСИНА СРЕДСТАВА**

Tоком трајања програма стручне праксе општина Осечина:

1. ангажованим лицима исплаћује **новчану помоћ** у месечном износу од:

* 14.000,00 динара за лица са 180 или 240 ЕСПБ бодова

1. врши обрачун и уплату **доприноса за случај повреде на раду и професионалне болести**, у складу са законом и
2. сноси **трошкове полагања стручног/приправничког испита** до висине једномесечне новчане помоћи.

**III ПОДНОШЕЊЕ ЗАХТЕВА**

**Услови**

Право учешћа у реализацији програма стручна пракса може остварити послодавац под условом:

* + да уредно измирује обавезе по основу пореза и доприноса за обавезно социјално осигурање;
  + да је законом или актом о организацији и систематизацији послова код послодавца као услов за рад на одређеним пословима прописана обавеза обављања приправничког стажа;
  + да има најмање једно запослено лице;
  + да ангажује незапослено лице пријављено на евиденцију Националне службе које:
    - има 180 или 240 ЕСПБ бодова
    - нема радног искуства у струци или нема радног искуства у својству приправника, довољног за стицање услова за полагање приправничког /стручног испита
    - у периоду од шест месеци пре подношења Захтева није било у радном односу код истог послодавца
  + да има кадровске и друге капацитете за стручно оспособљавање лица, односно има запосленог ментора који, уколико позитивним прописима није другачије одређено, испуњава следеће услове:
    - има одговарајућу струку, најмање je истог нивоа образовања као и приправник и
    - има најмање 12 месеци радног искуства у струци.

Општина Осечина у сарадњи са послодавцем врши селекцију незапослених лица која ће бити укључена у програм.

**Документација** **за подношење захтева:**

* + захтев за учешће у програму на прописаном обрасцу Општинске управе Осечина
  + фотокопија решења надлежног органа о упису у регистар, уколико подносилац захтева није регистрован у АПР;
  + пореска пријава о обрачунатим и уплаћеним доприносима за обавезно социјално осигурање на зараде/накнаде, за последњи месец који претходи месецу у коме је поднет захтев, оверена од стране Пореске управе
  + извод из закона/општег акта послодавца, где је као услов за рад на одређеним пословима прописана обавеза обављања приправничког стажа;
  + радна биографија ментора на прописаном обрасцу Општинске управе Осечина;

Општинска управа Осечина задржава право да тражи и друге доказе релевантне за одлучивање о захтеву подносиоца.

**Начин подношења захтева:**

Захтев за учешће у програму, подноси се Општинској управи Осечина, Карађорђева 78,Осечина, непосредно или путем поште, на прописаном обрасцу, који се може добити у Општинској управи Осечина или преузети са сајта www.osecina.com

**IV ДОНОШЕЊЕ ОДЛУКЕ**

Одлука о спровођењу програма стручна пракса доноси се на основу провере и бодовања поднетог захтева за учешће у програму.

**Провера поднетих захтева**

Општинска управа Осечина проверава усклађеност поднетог захтева и приложене документације са условима из Јавног позива. У циљу провере испуњености услова из Јавног позива по поднетом захтеву, Општинска управа Осечина задржава право да изврши службени обилазак послодавца.

**Бодовање поднетих захтева**

Приликом бодовања захтева узимају се у обзир следећи критеријуми: програм оспособљавања лица, кадровски капацитети послодавца, дужина обављања делатности послодавца.

Општинска управа Осечина задржава право да приликом одлучивања по поднетом захтеву изврши корекцију броја лица, у складу са расположивом средствима .

**Одлука о спровођењу програма стручне праксе**

Одлуку о спровођењу програма стручне праксе којом се укључује до 7 незапослених, доноси начелник Општинске управе Осечина.

Одлука о спровођењу програма стручне праксе доноси се у року од 60 дана од дана подношења захтева.

**V ЗАКЉУЧИВАЊЕ УГОВОРА**

Општинска управа Осечина и послодавац у року до 30 дана од дана доношења одлуке о спровођењу програма стручне праксе закључују уговор, којим уређују међусобна права и обавезе.

У циљу закључивања уговора, послодавац је у обавези да Општинској управи Осечина достави потписан уговор о стручном оспособљавању са незапосленим лицем на стручној пракси.

Након закључивања уговора са послодавцем, Општинска управа Осечина и лице на стручној пракси закључују уговор којим се регулишу међусобна права и обавезе.

Датум почетка спровођења програма стручне праксе мора бити после датума доношења одлуке о спровођењу програма стручне праксе.

**VI ОБАВЕЗЕ ИЗ УГОВОРА**

Послодавац је у обавези да:

* + стручно оспособљава незапослено лице у дужини трајања уговорне обавезе;
  + оспособи незапослено лице за самосталан рад у струци, у складу са законом, односно актом о организацији и систематизацији послова;
  + доставља Општинској управи Осечина извештаје о присутности лица на стручној пракси, у складу са уговором;
  + достави Општинској управи Осечина извештај о обављеној стручној пракси, у складу са уговором;
  + организује лицу полагање приправничког/стручног испита за самосталан рад, односно обезбеди доказе о оспособљавању неопходне за полагање испита пред надлежним органом,
  + изда потврду о обављеној стручној пракси, односно положеном приправничком/стручном испиту;
  + омогући Општинској управи Осечина контролу реализације уговорних обавеза и
  + обавести Општинску управу Осечина о свим променама које су од значаја за реализацију уговора у року од 8 дана од дана настанка промене.

У случају прекида стручног оспособљавања лица, послодавац може да у року од 30 дана од дана прекида стручног оспособљавања, изврши замену са другим незапосленим лицем истог нивоа образовања, који испуњава потребне услове у складу са законом за преостало време дефинисано уговором увећаним за период спроведене замене.

**VI ОСТАЛЕ ИНФОРМАЦИЈЕ**

Информације о програму могу се добити у Општинској управи Осечина, телефон: 014/451-158 или на сајту [www.osecina.com](http://www.osecina.com)